Prevážal pašované cigarety
Petrovice - V pondelok 26. februára okolo 15.00 h nereagoval na výzvu policajnej hliadky vodič bielej Oktávie z Českej republiky a snažil sa utiecť. Po krátkej naháňačke 22-ročný vodič zastavil. Vo vozidle mal takmer 10-tisíc škatuliek ukrajinských cigariet. Mal ich odovzdať v Makove dvom ukrajinským občanom s prechodným pobytom v Českej republike, ktorí mali cigarety previesť do Českej republiky. Po zásahu polície sa dvojica kontrabandu nedočkala. Celková hodnota ukrajinských cigariet bola takmer 500-tisíc korún. Polícia všetkých troch mužov obvinila z uvedeného trestného činu a hrozí im trest odňatia slobody až na päť rokov. Po ukončení vyšetrovania pašované ukrajinské cigarety skončia svoju cestu v spaľovni.
Vykradnutý byt na Vlčincoch
Žilina - Kriminalisti intenzívne pátrajú po páchateľovi, ktorý sa v stredu 28. februára vlámal do bytu na Piešťanskej ulici. Na vykradnutie bytu zatiaľ neznámemu páchateľovi stačili necelé tri hodiny. Okrem obrazov zmizli z bytu aj fajky a predmety zo žltého kovu. Polícia po prijatí oznámenia začala okamžite konať. V krátkom čase rozbehla pátraciu činnosť na zistenie a zadržanie páchateľa. Polícia takisto pátra aj po ukradnutých obrazoch a veciach, ktoré boli z bytu odcudzené. Majiteľovi vecí vznikla škoda za 430-tisíc korún.
Peniaze investoval v herni
Žilina - Polícia obvinila v sobotu 24. februára 25- ročného muža z Rajca z krádeže peňazí. Nezamestnaný, v minulosti už trestaný, si deň predtým prisvojil 57-tisíc Sk. Boli to peniaze jeho otca, ktoré mal odložené v kuchyni. V priebehu hodiny uvedenú sumu nechal v miestnej herni. Zrejme sa mu chcelo ďalej hrať, pretože ešte v ten istý deň si z otcovej bankomatovej karty prisvojil ďalších niekoľkotisíc. Podľa zákona obvinenému mužovi za krádež peňazí hrozí dvojročný trest odňatia slobody.
Adrenalín na gumenom kolese
Žilina – V utorok 27. februára popoludní sa 32-ročný Žilinčan púšťal na svahu Interski na Štrbskom plese na gumenom kolese. Nezvládol však rýchlu jazdu a poranil si hrudník. Zasahovať musela Letecká záchranná zdravotná služba v spolupráci s lyžiarskou službou Dobrovoľného zboru Tatranskej horskej služby. Zraneného jazdca previezli na ošetrenie do nemocnice v Poprade.
Špecializovaní zlodeji áut
Žilina – Zlodeji áut sa uplynulý týždeň zamerali na Octávie. V noci zo stredy na štvrtok zmizla v Hrabovom v okrese Bytča Škoda Octávia kombi červenej farby. Dva dni predtým postihol podobný osud striebornú bratislavskú Octáviu, ktorá v noci parkovala na Kubínskej ulici v Žiline.
Vypátrali nezvestnú dievčinu
Kysucké Nové Mesto - V sobotu 24. februára vo večerných hodinách oznámila matka 14-ročnej dcéry na polícii jej nezvestnosť. Polícií uviedla, že jej dcéra odišla v piatok okolo 20.00 h z domu a zatiaľ nepodala o sebe žiadnu správu. Matka ani nevedela uviesť, kde by sa mohla zdržovať. Polícia preverovala všetky možné miesta pohybu dievčiny. Nakoniec maloletú vypátrala o 12.00 h na autobusovej zastávke v obci Povina, okres Kysucké Nové Mesto. Policajti ju zdravú a nezranenú odovzdali rodičom. Ako dôvod odchodu z domu uviedla nezhody so spolužiačkou, pre ktoré sa bála ísť domov.
Alkohol za volantom
Žilina - Aj v priebehu ôsmeho kalendárneho týždňa zadržala polícia pri preventívnych kontrolách 23 vodičských preukazov vodičom, ktorých jazda bola ovplyvnená alkoholom. Dvaja z kontrolovaných vodičov sa v okrese Žilina odmietli podrobiť dychovej skúške. V okrese Čadca to bol jeden vodič. Všetkým vodičom polícia okamžite zadržala vodičské oprávnenia, okrem toho ich čaká aj finančná pokuta.